Skoleelever og forældre får efter sommerferien mulighed for at klage til et uvildigt klagenævn, hvis de oplever mobning.

Mobning og drillerier er blevet ubehagelig hverdagskost for børn og unge i både skolen og i fritiden. Nationale undersøgelser viser, at det i gennemsnit er mellem en og to elever i hver skoleklasse, der oplever mobning. Alene sidste år modtog Børns Vilkår knap 2200 henvendelser om mobning. Nu får skoleelever og forældre fremover mulighed for at klage til et uvildigt klagenævn, hvis de oplever problemer med mobning i skolen. Klagenævnet er en realitet efter sommerferien. Men allerede nu får det hård kritik fra flere sider. - Jeg synes, det er svært med sådan et klagenævn. Jeg synes, det er svært, at der er en specifik ting på skolen, som man skal kunne klage over. Og hvis man anskuer mobning som et fællesskabsproblem og et fælles ansvar, hvem er det så man skal klage over? Spørger skoleleder på Snedsted Skole, Birthe Hjortdal. Lærernes fagforening kalder klagenævnet overflødigt og ser hellere en større indsats for at forebygge mobning. - Det her, det drejer sig om de unges liv. Det drejer sig om mennesker. Det er jo ikke ligesom i i trafikken, hvor vi har færdselsregler. Her sker der altså ting med mennesker, som vi ikke altid kan styre, siger formand for Vestjysk Lærerforening, Torben Voss.